
Este binecunoscută în popor expresia: „Teoria, ca teoria! Practica mă 
omoară!” Prin aceasta se dă glas unei experienţe pe care o face omul în 
viața de zi cu zi. Cuvintele, ideile, teoriile pot fi asimilate uneori mai uşor, 
în schimb, este ceva mai grea punerea lor în practică, indiferent care ar fi 
motivele. Alegând titlul „Evaziunea morală - omul între etică şi factolo- 
gie”, se intenționează analiza morală a unor situaţii de abandonare a idea- 
lului etic în viața concretă. Situaţiile de conflict cu care se confruntă omul 
în viaţă îl pot duce uneori la subestimarea, ocolirea sau chiar abandonarea 
exigențelor morale, pentru a se lăsa condus în faptele sale de interese pro- 
prii, de manipulări exterioare sau chiar de o anumită comoditate. Dacă 
ținem cont de faptul că ființa umană este prin excelență „persoană”, adică 
„ființă în relație cu Dumnezeu şi cu semenii”?, în acelaşi timp, „individ” 
şi „membru”, viața lui nu poate să apară, să se dezvolte şi să se împli- 
nească fără „comuniunea” şi „comunicarea” la baza cărora stau adevărul 
şi mărturisirea corectă a adevărului. Diversele forme de sustragere de la 
responsabilitatea față de viața comunitară, precum şi multele strategii de 
infidelitate față de mărturisirea adevărului în favoarea binelui persoanei 
şi a binelui comun constituie un fenomen ce poate fi numit „evaziune mo- 
rală”. La baza comuniunii şi a comunicării dintre oameni trebuie să stea 
fidelitatea față de adevăr în contextul vieții sociale”. 


1 Pentru elaborarea acestui material au fost folosite, în principal, două izvoare: capitolul 
„Die normative Kraft des Faktischen”, din A. AuFR, Zur Theologie der Ethik. Das Weltethos 
im theologischen Diskurs, Studien zur theologischen Ethik 66, Freiburg 1995, 113-130, şi 
„Wahrhaftigkeit als Grundlage menschlicher Kommunikation”, din Fr. FuRGER, Ethik der 
Lebensbereichen - Entscheidungshilfen, Freiburg — Basel — Wien 19925, 146-162. 

2 „«Dumnezeu, creându-l pe om, nu l-a lăsat singur: încă de la începuturi, bărbat şi 
femeie i-a creat» (Gen 1,27), iar însoţirea lor constituie prima formă a comuniunii dintre 
persoane. Căci omul, din natura sa intimă, este o ființă socială, şi fără relaţii cu ceilalți nu 
poate nici să trăiască, nici să-şi dezvolte calitățile” (CONCILIUL AL II-LEA DIN VATICAN, Consti- 
tuţia pastorală Gaudium et spes, GS 12). 

3 Este bine de precizat că prin termenul „social” se înțeleg cele trei domenii principale 
ale vieţii comunitare: „domeniul politic, economic şi cultural”. 

1. Persoana în dependenţă de factorul comunicării 
1.1. Fidelitatea faţă de adevăr - fundament al comuniunii 


Experiențele cele mai vechi ale omenirii arată că omul, în momentul în 
care este nevoit să trăiască singur, se îndreaptă spre propria-i prăbuşire. 
Lucrul acesta este vizibil mai întâi în situaţia vieții umane aflate la început 
de drum. Este condiţia copilului „care, fără de grija multiplă a părinţilor 
săi, este sortit morţii în cel mai scurt timp, ar înfometa din punct de vedere 
trupesc, dar şi din punct de vedere spiritual şi sufletesc, din cauza lipsei de 
dragoste şi de ocrotire, ar fi incapabil de viață din cauza fricii”. Datorită 
progreselor făcute de ştiinţele socio-umane, azi se ştie mai bine decât în 
timpurile de altădată ce fel de daune permanente apar într-un om din cauza 
lipsei de dragoste, de îngrijire şi de ocrotire din perioada copilăriei sale 
timpurii. Astfel, poate fi apreciată şi mai corect importanța pe care o are 
calitatea raporturilor cu ceilalți oameni. De această calitate depinde modul 
în care omul poate mai întâi „fi” şi apoi „deveni” om. 

Importanţa raportului de comuniune cu ceilalți nu se opreşte la vârsta co- 
pilăriei, ci rămâne semnificativă şi pentru vârsta adultă. Relaţiile de bună 
comuniune şi comunicare se dovedesc indispensabile şi pentru cei adulți, 
chiar dacă lucrul acesta se verifică într-o formă mai puţin pregnantă. „Fără 
recunoaştere umană reciprocă, fără prieteni sau un partener drag, persoana 
adultă este repede afectată interior de daune semnificative, fără a mai ține 
cont de faptul că, fără o colaborare plină de sens şi o diviziune corespunză- 
toare a muncii, nu ar fi posibilă o cultură şi o civilizație înaltă”?. 

Este adevărat că raportul de comuniune are o importanţă la nivel exis- 
tenţial, cu toate acestea, el nu este asigurat ca atare de la începutul vieţii 
umane. Nu există un sistem de reglementări instinctuale perfect puse la 
punct, aşa cum este cazul multor creaturi, de exemplu, un „stat de furnici” 
sau un „popor de albine”. Omului nu-i este dat, pur şi simplu, dinainte un 
comportament privind viața lui în comunitate. Acesta trebuie învățat pas 
cu pas, în măsura în care omul pătrunde progresiv în complexul social al 
vieţii. Este vorba, deci, de formarea proprie, aşa cum aspectul formării este 
necesar şi în alte domenii ale vieţii, cum ar fi cel intelectual, afectiv etc. 
Se poate spune pe drept cuvânt că „viața umană comunitară nu este doar 
«natură», ci este «cultură» formată în mod propriu, creată împreună”$. 

Însă pentru ca aşa ceva să fie posibil, este nevoie, înainte de toate, de 
un grad ridicat de comunicare cu ceilalți oameni, folosind mijloace cores- 
punzătoare de înțelegere, cum ar fi, în primul rând, limba, care în forma 


1 Fr. FURGER, Ethik der Lebensbereichen — Entscheidungshilfen, 146. 
5 Fr. FURGER, Ethik der Lebensbereichen — Entscheidungshilfen, 146-147. 
6 Fr. FURGER, Ethik der Lebensbereichen — Entscheidungshilfen, 147. 

sa atât de extraordinară este proprie în mod semnificativ doar omului. Pe 
de altă parte, doar schimbul, repartizarea obligațiilor şi mijloacele cores- 
punzătoare de comunicare nu sunt suficiente pentru a realiza în mod sigur 
o comunicare reală. De aici reiese importanța raportului dintre persoana 
umană şi societate, mai ales, în contextul vieții moderne. 


Din natura socială a omului, apare evidentă interdependenţa dintre progresul 
persoanei umane şi dezvoltarea societăţii. Într-adevăr, principiul, subiectul şi 
scopul tuturor instituţiilor sociale este şi trebuie să fie persoana umană, de- 
oarece ea, din natura ei, are absolută nevoie de viața socială. Aşadar, viața 
socială nefiind ceva adăugat omului, prin relaţia cu ceilalţi, prin reciprocitatea 
serviciilor, prin dialogul cu fraţii săi, omul creşte în toate înzestrările şi poate 
răspunde vocației sale”. 


Pentru aceasta mai este nevoie de siguranță şi încredere. Aceasta se 
justifică prin faptul că omul se poate dedica liniştit şi pe deplin unei misi- 
uni particulare doar atunci când poate fi sigur că şi celălalt îşi îndeplineşte 
propria misiune conform aşteptării şi înțelegerii cu semenii. 


Doar acolo unde sunt respectate înțelegerile şi convențiile, prin urmare, acolo 
unde ceea ce s-a spus corespunde cu realitatea, respectiv acolo unde se strădu- 
ieşte fiecare după propriile puteri în vederea acestei corespunderi, este posibi- 
lă, în primul rând, încrederea şi, prin aceasta, o viață şi o acțiune comunitară 
folositoare în rândul oamenilor. A zidi şi a asigura această voință puternică, a 
promova o astfel de încredere şi a nu o dezamăgi în mod egoist prin trezirea 
unor aşteptări false numim noi cinste ca atitudine personală şi, prin aceasta, 
ne referim la un efort continuu în vederea unei sincerităţi reale. În mod co- 
respunzător, minciuna nu mai este în esența sa doar o simplă afirmaţie falsă, 
incorectă, ci o falsitate care distruge omul. 


1.2. Amenințarea adevărului în viaţa socială şi discreditarea celuilalt 
ca element distrugător al comunităţii 


În contextul relaţiilor pe care oamenii le au unii cu alţii în viaţa comuni- 
tăţii umane, credibilitatea — înțeleasă mereu ca fidelitate sau sinceritate față de 
adevăr — poate fi definită ca fiind atitudinea de fidelitate față de înțelegeri 
şi promisiuni, care nu pot fi încălcate nici din comoditate şi nici din cauza 
unui posibil avantaj. O astfel de atitudine de „fidelitate şi credință” oferă 
chiar şi pentru dreptul civil modern fundamentul necesar pentru siguranța 
juridică contractuală. Dacă aşa stau lucrurile, situația trebuie văzută la 
fel de semnificativă şi în latura ei negativă. În mod concret, încălcările 
contractelor au efecte distructive pentru buna conviețuire a oamenilor. 


7 CONCILIUL AL II-LEA DIN VATICAN, Constituţia pastorală Gaudium et spes, 25. 
8 Fr. FURGER, Ethik der Lebensbereichen — Entscheidungshilfen, 147. 

Urmările, mai mult sau mai puţin imediate sau îndepărtate, se pot vedea 
în atmosfera de neîncredere care se instaurează treptat, în sentimentul de 
părăsire şi de nesiguranţă, în nelinişte şi lipsă de pace şi bună înțelegere 
între oameni. 

Conciliul al II-lea din Vatican subliniază suficient de bine importanța 
vieţii sociale, condiţiile ce favorizează binele persoanei şi binele comun, 
dar avertizează că păcatul, înțeles de data aceasta ca formă gravă de „eva- 
ziune morală” în contextul social, are consecințe nefaste pentru toți: 


Dacă persoanele umane primesc mult de la această viață socială pentru împli- 
nirea vocației lor, chiar şi religioase, nu se poate nega faptul că oamenii sunt 
adesea abătuțţi de la calea binelui şi împinşi spre rău de condiţiile sociale în care 
trăiesc şi în care sunt cufundaţi încă din copilărie. Este sigur că perturbările 
care apar atât de frecvent în ordinea socială provin, în parte, din tensiunile ce 
există în cadrul structurilor economice, politice şi sociale. Dar, mai profund, ele 
se nasc din trufia şi egoismul oamenilor, care pervertesc şi mediul social. Acolo 
unde ordinea lucrurilor este tulburată de urmările păcatului omului, omul, în- 
clinat din naştere spre rău, găseşte noi imbolduri la păcat, care nu pot fi învinse 
fără mari eforturi, cu ajutorul harului”. 


Dacă în cazurile evidente de infidelitate față de adevăr pot fi percepute 
uşor efectele adânc pătrunzătoare în sistemul de relaţii interumane, nu 
se verifică acelaşi lucru în cazul unor forme mai greu de sesizat. Având 
în vedere experiența zilnică a vieții comunitare, este destul de incomodă 
şi apăsătoare constatarea „neîncrederii în viața comună”. Poate că este o 
neîncredere de multe ori banalizată, şi totuşi, ea deranjează calitatea co- 
municării dintre oameni”. 


Aceasta are la bază mai puţin o rea-voință sau o dorință nestăpânită după 
propriul avantaj, cât, mai degrabă, o comoditate şi o lipsă de atenţie, unde, 
de altfel, comoditatea egoistă, care se ascunde de cele mai multe ori în spatele 
neîncrederii, aduce cu sine destul de uşor alte încălcări ale cuvântului, şi astfel, 
se extinde prin minciună şi infidelitate". 


Dacă în spatele neîncrederii, a comodităţii şi a încălcării înțelegerilor 
dintre oameni se află, de cele mai multe ori, urmărirea nestăpânită a avan- 
tajului reciproc, paguba pe care o cauzează un astfel de comportament față 
de comunitate este cu greu intenționată în mod direct. Ea este o „conse- 
cință”, nu un scop urmărit direct în modul omului de a se comporta. Dar şi 


9 CONCILIUL AL II-LEA DIN VATICAN, Constituţia pastorală Gaudium et spes, 25. 

1 Pentru o prezentare mai amplă a acestei situaţii, cf. H. WEBER, Spezielle Moraltheolo- 
gie, Graz — Wien — Köln 1999, 52ş.u.; A. ExELER, In Gottes Freiheit leben. Die Zehn Gebote, 
Freiburg - Basel — Wien 19812, 185 ş.u. 

1 Fr. FURGER, Ethik der Lebensbereichen — Entscheidungshilfen, 148. 

faptul acesta are destul de multe consecințe nefaste pentru calitatea inter- 
personală a vieții umane. Însă lucrurile se schimbă în mod radical atunci 
când este vorba despre o vătămare direct voită a aproapelui. O observație 
făcută cu răutate, negarea conştientă a unei situații cunoscute, discredi- 
tarea intenționată şi mărturiile false sunt forme diferite, dar foarte grave, 
ale inversării adevărului. Aici este de importanță secundară, dacă respec- 
tivele forme au ca motiv o ambiție fără scrupule, care urmăreşte irespon- 
sabil avantajul propriu, sau decurg din invidie, dispreț sau ură. 


În acest caz, n-ar trebui să se îngele nimeni în privința efectelor: este posibil ca 
o observație făcută cu răutate să apară în exterior încă nevinovată în efectele 
sale şi aparent să poată fi suportată destul de bine de către cei afectați, însă 
dauna interioară, sufletească, provocată este de cele mai multe ori mai mare 
decât se crede, fără a mai ține cont de faptul că mai întotdeauna încrederea şi 
armonia dintre oameni este distrusă”. 


Lucrul acesta are loc, mai ales, acolo unde calomniile îl vatămă direct 
pe un om în reputația sa socială sau chiar îi distrug complet poziția socială 
şi, prin aceasta, în mare parte, şi baza existenței sale. Prin aceasta, calomnia 
devine deja discreditare, mai ales atunci când merge împreună cu o măr- 
turie falsă publică. În cadrul formelor sociale mai simple, cu un sistem 
juridic rapid şi draconic, cum se mai poate vedea parţial în scrierile vetero- 
testamentare, aşa ceva ar putea duce direct la execuție şi, prin aceasta, la 
asasinat judiciar”. Situaţii similare pot fi întâlnite şi în societățile moderne, 
aşa-zis democratice, unde pot fi constatate deficite morale în privința res- 
ponsabilităţii față de adevăr şi, în consecință, față de binele celorlalți şi al 
vieţii publice!. Efectele lipsei de sinceritate, care distrug cel mai mult vie- 
tile oamenilor, nu sunt nicăieri mai evidente ca în cazul „discreditării” şi 
al „mărturiei false”. „Ele sunt adversarul prin excelenţă al fidelității față 
de adevărul menit să păstreze şi să justifice comuniunea şi, în felul acesta, 
într-o aşa-zisă lumină contrară, ele arată şi mai clar importanţa sincerității 
pentru aproapele”!5. 


1.3. Exigenţele Bibliei faţă de adevăr 


Analizând astfel efectul distrugător al mărturiei false şi al discreditării, 
surprinde mai puţin faptul că indicaţiile morale veterotestamentare încep 
exact în astfel de situaţii şi preiau în lista principală a celor Zece Porunci 


12 Fr. FURGER, Ethik der Lebensbereichen — Entscheidungshilfen, 148-149. 

13 Cf. Fr. FuRGER, Ethik der Lebensbereichen — Entscheidungshilfen, 149; H. WEBER, Spe- 
zielle Moraltheologie, 40-42. 

14 Cf. CONCILIUL AL II-LEA DIN VATICAN, Constituția pastorală Gaudium et spes, 27. 

15 Fr. FURGER, Ethik der Lebensbereichen — Entscheidungshilfen, 149. 

constatarea poruncitoare: „să nu dai mărturie falsă” (Ex 20,12, respectiv Dt 
5,20)". Povestiri cum ar fi cea despre cei doi bătrâni libidinoşi care o acu- 
zau pe Suzana pe nedrept de infidelitate matrimonială, în care doar inter- 
venția iscusită a tânărului Daniel împiedică în ultimul moment execuția", 
ilustrează ce semnificație concretă îi revenea acestei porunci în realitate: 
cine ameninţă existența semenului său prin „falsificarea adevărului” şi 
„dispreţuieşte” prin aceasta „făptura” lui Dumnezeu, precum şi „comuni- 
tatea” sa ca popor, se plasează el însuşi în afara alianței lui Dumnezeu. 

Pe aceeaşi linie, însă ceva şi mai sensibil pentru valoarea sincerității, se 
află şi avertismentul moral al mesajului neotestamentar. Astfel, Scrisoarea 
către Efeseni cere renunțarea la orice fel de minciună, asta, pentru că creş- 
tinii între ei sunt membrii unei singure comunităţi, aşadar frați în Cristos 
(cf. Ef 4,25). Faţă de jurământ şi declaraţii exagerate privind adevărul, 
Evanghelia cere vorbirea simplă şi clară a lui DA şi NU (cf. Mt 5,37). Nea- 
devărul şi minciuna aparțin de lucrurile care nici n-ar trebui să fie numite 
între creştini. Cu toate acestea, în fața înclinaţiei omeneşti spre nesinceri- 
tate, etica creştină are datoria de a descrie şi ea mai precis ce trebuie să se 
înțeleagă prin minciună!:. 


1.4. Ce se înțelege prin „minciună ”? 


În antichitate, la vechii greci, se întâlnea deja o formă ce prezenta min- 
ciuna ca fiind o „falsificare conştientă”. Ulterior, Augustin face referință mai 
precisă la efectul „distrugător de comunitate” al minciunii atunci când 
adaugă faptul că ea ar fi „declaraţie falsă conştientă depusă în vederea 
înşelării”!*. Fără a mai pleca de la calitatea declaraţiei, ci pornind de la 
semnificația comunicării dintre oameni, la începutul epocii moderne, Hugo 
Grotius o descrie, din contră, ca „o respingere a adevărului datorat”%. 

Spunând acestea, ies în evidență principalele aspecte legate de tema- 
tica „adevăr-minciună”. Este necesară acum o aprofundare etică pentru 
a ilustra şi mai bine importanţa lor pentru viața socială. Mai întâi, este 
„calitatea adevărului” privind mărturia ca atare, fie ca redare a unei si- 
tuaţii existente sau ca o promisiune care se obligă pentru viitor, urmând 
apoi rolul acestei mărturii în împletitura relaţiilor interumane”. Aceasta 


16 Cf. A. EXELER, In Gottes Freiheit leben. Die Zehn Gebote, 182-183. 

17 A se vedea Dan 13,1-64. 

18 Cf. H. WEBER, Spezielle Moraltheologie, 33-37. 

1% Locutio contra mentem şi falsiloquium cum intentione fallendi (AuGusTiN, De menda- 
cio 1,1; Contra mendacium 26), cf. K1. DEMMER, „Lüge”, în G.W. HUNOLD — J. SAUTERMEISTER, 
ed., Lexikon der christlichen Ethik, II, Freiburg — Basel - Wien 2003, 1101-1103,1101. 

2 Cf. Fr. FURGER, Ethik der Lebensbereichen — Entscheidungshilfen, 150. 

21 Cf. Catehismul Bisericii Catolice, 2464-2470. 

înseamnă că mărturia falsă care nu a fost intenționată direct şi se dato- 
rează unei erori în constatare, într-o apreciere greşită a consecințelor şi a 
proporției, dar şi într-o interpretare falsă a posibilităţilor de cunoaştere a 
partenerului, nu condiționează încă nici o minciună. Lucrul acesta este va- 
labil, desigur, cu condiţia ca cineva să se fi străduit în mod sincer să elimine 
aceste pericole de eroare. Din contră, acolo unde se face uz în mod conşti- 
ent de mărturia falsă, şi asta, pentru că cerința unei clarificări mai exacte a 
condiţiilor concrete i se pare cuiva prea costisitoare, sau unde aceasta este 
folosită în mod direct pentru a înşela, amenință deja apariția minciunii. 
Această situaţie duce mai departe la apariţia distrugerii unei posibile co- 
municări stabile, este vorba în mod concret despre afectarea gravă a unei 
forme de „pro-existență” umană” 

Tocmai pentru că minciuna are o forță atât de mare de a pătrunde în 
sfera umană, se poate înțelege cum persoanele preocupate de o moralitate 
umană au conceput obligația morală privind mărturia necondiționată față 
de adevăr într-un mod atât de absolut, cum a făcut-o, de exemplu, Kant 
într-o lucrare scrisă contra lui Benjamin Constant, în care intervenea 
atât de vehement împotriva „presupusului drept de a minţi din iubire”. 
În această privință, marele filozof german se întâlneşte, de altfel, cu un 
mare număr de teologi creştini care caracterizează minciuna ca fiind „rea 
în sine” şi care privesc sceptic chiar şi poezia romanţată sau minciuna 
spusă în glumă. În practica de zi cu zi nu s-a putut menţine o cerință atât 
de riguroasă”. 

Ulterior au fost permise totuşi motive de scuză pentru o minciună în caz 
de necesitate sau a fost lăsată deschisă un fel de uşă din spate, recurgând 
la aşa-numita restrictio mentalis pentru protejarea secretelor profesionale. 
Prin restrictio mentalis se înţelegea o restrângere intelectuală a afirmației, 
deci nu una formală, cum ar fi cazul propoziției „eu nu ştiu”, la care să ai 
în gând „pentru tine, întrucât tu nu ai nici un drept ca să ştii aceasta, iar 
eu sunt obligat la aceasta datorită secretului profesional”. Cu atât mai 
puţin poate fi considerată drept minciună istoria apărută din arta de a 
fabula, plină de fantezie, a unui povestitor, de la care nu aşteaptă nimeni o 
corectitudine protocolară la obiect. În cazul acesta, trebuie precizat că 


între o mărturie falsă, care sub forma unei discreditări face să apară daune 
existențiale pentru aproapele, sau o înşelare intenţionată în cazul unei decla- 
raţii false sau al unei promisiuni ce nu a fost respectată, care toate împreună 


2 Cf. Fr. FURGER, Ethik der Lebensbereichen — Entscheidungshilfen, 150-151. 

23 Cf. H. WEBER, Spezielle Moraltheologie, 34-35. 

Pentru condițiile de folosire a acestei expresii, dar şi riscurile pe care le implică, cf. A. 
AUTIERO, „Reservatio mentalis”, în G.W. HUNOLD — J. SAUTERMEISTER, ed., Lexikon der christ- 
lichen Ethik, II, 1505-1506. 

distrug comunicarea dintre oameni, şi aceste cazuri, în care partea umană, 
după cum se vede, trebuie ocrotită în fața unor pretenţii nedrepte sau trebuie 
să crească şi să se bucure cu ajutorul fabulei, există în mod evident o mare 
deosebire”. 


Dar, cu toate că unele acceptări, ca uga din dos, au fost susținute de 
renumiți învățători de morală din Occident, cum ar fi Clement de Alexan- 
dria, Origene, Augustin sau Toma de Aquino, şi în ciuda faptului că au 
uşurat, fără îndoială, în mod existenţial găsirea deciziei practice şi judecata 
acțiunii, totuşi ele nu pot satisface pe deplin; rămâne mai departe impre- 
sia unei anumite inconsecvenţe şi a unui joc de cuvinte ca un sentiment 
neplăcut. Perceperea unui astfel de sentiment incomod vrea să arate că 
punctul de plecare al întregii reflecţii a fost formulat prea subțire: „se pare 
că pentru definirea unei minciuni nu este suficient să te limitezi la textul 
unei declarații”. Mai mult decât atât, atunci când este vorba despre pro- 
blematica legată de comunicare, este bine de acordat importanţă încă de la 
început izvoarelor biblice. În primul rând, a fi sincer nu înseamnă, pur şi 
simplu, a fi obligat orbeşte în fața unei corectitudini, ci trebuie ţinut cont 
de capacitatea de receptare a celuilalt. În al doilea rând, trebuie acordată 
importanță şi faptului că celălalt are dreptul de a i se comunica adevărul. 
De exemplu, dacă există situaţii în care informaţia, cunoştinţele şi promi- 
siunea sunt cerute sau sunt căutate doar în mod egoist pentru avantajul 
propriu, în vederea unor interese meschine, fără a ține cont de situația 
delicată în care se poate afla persoana celuilalt, nu poate fi vorba despre 
prezența unei comunicări interumane. Ca urmare a acestor condiții, nu 
poate fi vorba nici despre exigența absolută a unei sincerități. 

„Ţinând cont de sensul problemei, minciuna trebuie văzută în cazul 
acesta ca fiind o declaraţie falsă, cu intenţia de înşelare a celor care ar avea 
dreptul la adevăr, iar sinceritatea înseamnă a da cont față de acest drept, 
cu declaraţii corecte în mod concret”. 

Totuşi, prin aceasta, încă n-au fost eliminate toate dificultăţile, pentru 
că limba nu se mărgineşte nicidecum la transmiterea prin concepte exacte 
şi printr-o gramatică sever prescrisă, aşa cum ar fi cazul în limbajul dife- 
ritelor domenii de ştiinţă. Din contră, spectrul comunicării este mult mai 
extins şi, în vederea transmiterii, se ține cont, înainte de toate, de situaţiile 
importante pentru viață. Acestea pot avea un caracter existenţial, la nivel 
personal, în parte, pot avea nuanţe foarte fine, care stau dincolo de con- 
cept şi gramatică şi pot fi înțelese doar de cei care se confruntă cu situația 


% Fr. FURGER, Ethik der Lebensbereichen — Entscheidungshilfen, 151. 
2% Fr. FURGER, Ethik der Lebensbereichen — Entscheidungshilfen, 151. 
21 Fr. FURGER, Ethik der Lebensbereichen — Entscheidungshilfen, 152. 

respectivă. Astfel, se ştie, în general, că o scrisoare de dragoste nu spune 
nimic unei terțe persoane care stă la distanţă, în timp ce pentru cel în ca- 
uză spune ceva decisiv în cuvinte neînsemnate. Însă este valabil şi pentru 
alte domenii faptul că anumite declaraţii nu pot fi luate textual, şi asta, 
nu pentru că aici s-a exagerat ceva în vederea înşelării, ci pentru că vor- 
bitorul nu vrea să se facă înţeles textual. De exemplu, atunci când are loc 
o masă festivă într-o societate cunoscută pentru arta de a ține discursuri 
în care una se spune în cuvinte şi alta este realitatea intenționată, nu se 
poate aştepta nimeni ca în laudatio să afle o informaţie obiectivă. Cel care 
nu a priceput stilul unui astfel de discurs, care intenționează o exprimare 
prietenoasă şi elegantă, nu trebuie să se considere minţit, ci trebuie să 
recunoască faptul că nu pricepe jocul de cuvinte?. În acelaşi fel, legendele 
nu vor să ofere orientare precisă în privința evenimentelor şi contextelor 
istorice, ci să îndrepte atenţia către adevărul mai profund, mai uman, de 
cele mai multe ori, apelurile vor să aducă în memorie anumite obiective şi 
să nu fie înțelese greşit ca porunci reale. 


Cel care înțelege limbajul numai ca pe un joc de cuvinte menit să redea perfect 
corectitudinea, îl interpretează greşit, pentru că instrumentarul sincerității 
este mai fin şi mai vast. Astfel, limbajul transmite mesaje între doi oameni, 
ca să spunem aşa, între un „emițător” şi un „receptor”. Între ei se află pun- 
tea. Astfel, adevărul este, de cele mai multe ori, ceva mai mult decât simpla 
corectitudine care se poate exprima într-o formulă general valabilă şi uşor de 
înțeles”. 


Folosind acest exemplu, se poate înțelege că pentru comunicarea adevă- 
rului de o importanță deosebită şi foarte personal trebuie căutată mereu 
expresia proprie. Aceasta se realizează pornind de la atitudinea sinceri- 
tății, aşa cum a fost descrisă mai sus. În sensul acesta, adevărul nu este 
posedat niciodată pe deplin, ci apare de fiecare dată nou în contactul dintre 
oameni, datorită voinţei de a transmite reciproc tot ceea ce este mai bun 
posibil, pentru a depăşi împreună şi problemele, şi datoriile ivite. În fond, 
aici se pune în mod serios problema unei conviețuiri bazate pe comunicare 
constructivă, care, la rândul ei, este strâns legată de fidelitatea față de 
adevăr în trăirea vieții concrete. 


% Problema limbajului în contextul mărturisirii adevărului şi al evitării minciunii ne- 
cesită o atenţie analitică mai profundă, cf. H. WEBER, Spezielle Moraltheologie, 34 ş.u.; A. 
AUER, Die normative Kraft des Faktischen, 119-120. 

2 Fr. FURGER, Ethik der Lebensbereichen — Entscheidungshilfen, 152-153. 

2. Importanţa fidelității față de adevăr în viaţa concretă 
2.1. Minciuna din necesitate, adevărul asuprit, propaganda 


Cu siguranţă că cea mai des întâlnită şi, în acelaşi timp, cea mai nevi- 
novată formă de încălcare a sincerităţii este „minciuna din necesitate”, 
în spatele căreia nici nu se ascunde, de fapt, starea de necesitate reală“. 
Minciuna din necesitate are în vedere protejarea formei cerută de compor- 
tament şi normele convenționale. Se porneşte de la considerentul că ceva 
n-ar fi chiar corect, este ocolit răspunsul sincer, care, ulterior, ar trebui să 
justifice excepţia îndreptățită a formei care, de altfel, este confirmată ca 
regulă şi se caută refugiu în minciuna mai comodă. Se practică lucrul aces- 
ta cu atât mai uşor cu cât se pare sau se presupune că prin aceasta nu are 
nimeni de suferit daune. Cu toate acestea, sinceritatea -— „fidelitatea față de 
adevăr” — ajunge să sufere tocmai la acest nivel al contactelor dintre oameni 
din cauza comodității şi a lipsei de curaj civic. Tocmai aici se regăseşte starea 
de „evaziune morală”: este iluzia că se poate trece mai comod pe lângă 
obligația de a mărturisi adevărul în favoarea fundamentelor vieţii sociale 
— comuniunea şi comunicarea. De fapt, omul s-a obişnuit deja cu prac- 
tica „minciunii salvatoare” în cadrul comportamentului față de semeni. 
Anumite formulări, cum ar fi informaţia „cutare tocmai lipseşte”, nici nu 
mai sunt luate în serios cuvânt cu cuvânt, la fel de puţin ca şi promisiunile 
politicienilor înainte de alegeri sau optimismul dirijat al personalităţilor 
aflate la conducere?. Însă, chiar dacă cineva a ajuns să facă şi carieră cu 
această formă de minciună din necesitate, înțeleasă ca un fel de deficit al 
sincerității, prin aceasta, au totuşi de suferit cinstea şi încrederea comuni- 
cării dintre oameni tocmai în viața publică. 

Această daună devine şi mai gravă pentru onoarea persoanei umane, 
în calitatea de membru al unei societăţi, acolo unde într-un mediu cu am- 
prentă totalitară sinceritatea începe să acționeze în dezavantajul propriu, 
unde copii nu mai au curajul să urmeze propria gândire şi acțiune din 
cauza fricii cauzate de acuzaţii exagerate sau chiar de pedeapsă. Aceeaşi 
situaţie se regăseşte acolo unde cineva nu-şi mai poate respecta opinia per- 
sonală la locul de muncă şi în alte situaţii ale vieţii publice”. Este posibil 


30 Cf. Fr. FURGER, „Wahrhaftigkeit”, în H. ROTTER — G. VIRT, ed., Neues Lexikon der 
christlichen Moral, Innsbruck — Wien 1990, 846-852, 848. 

31 Cf. H. WEBER, Spezielle Moraltheologie, 48-49. 

32 Cf. H. WEBER, Spezielle Moraltheologie, 58; Fr. FURGER, Ethik der Lebensbereichen 
- Entscheidungshilfen, 153 ş. u. 

33 In astfel de „conflicte” socio-politice, când oamenii găsesc cu greu o ieşire, se pregă- 
teşte treptat posibilitatea de manipulare a cetățenilor în formele cele mai totalitare, cf. A. 
AUER, Die normative Kraft des Faktischen, 116-118. 

ca în aceste situații obligația individului față de mărturisirea adevărului să 
depăşească propria-i capacitate morală: 


Cinstea ar deveni o virtute eroică, şi oricât de dorită ar fi aceasta, ea nu mai 
poate fi trăită de fiecare şi, prin aceasta, nici nu mai poate fi, pur şi simplu, 
cerută din punct de vedere etic. Minciuna din necesitate, care decurge dintr-o 
astfel de asuprire a personalităţii libere, şi care, în cele din urmă, ar trebui 
să-i asigure celui strâmtorat, înainte de toate, un rest de libertate, cade, prin 
urmare, mai puțin în responsabilitatea acestuia decât în cea a asupritorului. 
Din acest motiv, ea nu este mai puţin nocivă pentru sinceritate şi, prin aceasta, 
pentru comunicarea dintre oameni. 


Situaţia poate deveni mult mai gravă atunci când o astfel de constrân- 
gere a sincerităţii apare nu numai în situaţii particulare, ci, aşa cum este 
cazul destul de des în statele totalitare, afectează, mai presus de toate, rea- 
litatea socială şi opinia ei publică”. Desigur că există, din fericire, şi într-o 
astfel de situaţie oameni care, de dragul sincerităţii, nu se dau înapoi speri- 
ați din cauza jertfelor personale. Însă în majoritatea cazurilor omul „se 
adaptează în funcție de ipocrizia publică”: nu mai acordă crezare nici unei 
opinii oficiale; mijloacele de comunicare în masă, şi-aşa conforme cu cen- 
zura, nu mai prezintă interes, şi el însuşi, atunci când nu se poate închide 
în tăcere, exprimă fraze conforme cu sistemul”, Câtă vreme mai merge, 
sinceritatea se târăşte către ultimele spații de libertate care încă n-au fost 
asediate, spre familie sau biserici, unde, amenințată încontinuu, fidelitatea 
față de adevăr reuşeşte, de altfel, doar să supraviețuiască la limită. „Asupri- 
rea adevărului constrânge la minciună şi duce la ea, aceasta o învață isto- 
ria regimurilor totalitare într-o claritate impresionantă, «pro-existența» 
umană se stinge din ce în ce mai mult”. 

În realitate, se întâmplă ceva asemănător acolo unde, ce-i drept, ade- 
vărul nu este asuprit direct, ci în formă de reclamă, publicitate şi propa- 
gandă, adevărul este voalat printr-o laudă exagerată a anumitor avantaje 
şi printr-o concomitentă trecere sub tăcere a unor posibile dezavantaje. 
Folosind instrumentul laudei, nu trebuie oferită doar informaţia, ci, în spi- 
ritul scopului propus, nu trebuie mai puțin animat şi sugerat în privința 


34 Fr. FURGER, Ethik der Lebensbereichen — Entscheidungshilfen, 154. 

3 „Distrugerea conştiinţei este condiţia proprie a supunerii totale, ca şi a stăpânirii 
totalitare”, J. RATZINGER, Kirche, Ökumene und Politik. Neue Versuche zur Ekklesiologie, 
Einsiedeln 1987, 153. Cardinalul Ratzinger face această afirmație în cadrul unei conferințe 
(Das Gewissen in der Zeit) ținute în fața fundației Reinhold-Schneider-Gesellschaft. 

3% Dictatorul Adolf Hitler se considera un eliberator al oamenilor: îi elibera de conştiinţa 
văzută ca o himeră ce torturează şi de libertatea la care nu pot ajunge decât câţiva aleşi. 
Göring ar fi declarat astfel: „Eu nu am nici o conştiinţă! Conştiinţa mea se cheamă Adolf 
Hitler” — citat de J. RATZINGER, Kirche, Ökumene und Politik..., 153. 

31 Fr. FURGER, Ethik der Lebensbereichen — Entscheidungshilfen, 154-155. 

argumentelor care să determine cumpărarea şi utilizarea celor prezentate. 
În acelaşi timp, informaţia trebuie să aibă drept efect sentimentul omului 
de a fi legat cumva de produsul lăudat, să se simtă invitat să-l procure, 
iar prin aceasta, lucru pe care îl aşteaptă oricine, informaţia publicitară 
va evidenția avantajele de rigoare mai clar, în timp ce dezavantajele vor fi 
trecute, mai degrabă, sub tăcere. Dar în cazul în care reclama depăşeşte 
această măsură şi, în realitate, prezintă o informaţie falsificată, care, în ciuda 
unui succes de scurtă durată, va avea un efect contraproductiv, pentru că 
nimeni nu se lasă înşelat de două ori, simpla reclamă nu mai reprezintă o 
problemă pentru interesele oamenilor. În cele din urmă, ea are efect numai 
atunci când se mişcă în spaţiul cinstei şi, de aceea, este fidelă față de reali- 
tate de cele mai multe ori în interesul cel mai personal. 

Din contră, pe terenul publicităţii şi al propagandei stau cu totul altfel 
problemele ce sunt construite pe analizele precise din domeniul economic 
şi psihologic privind piața şi consumatorii. Se înțelege de la sine că există 
şi publicitate şi propagandă care au un grad de credibilitate, care prezintă 
realmente calități disponibile într-un mod corect față de public şi, prin 
aceasta, vin în întâmpinarea unor necesităţi reale. Numai că publicitatea 
apelează cam des la necesitățile de bază ale omului şi sugerează că obiectul 
lăudat, cu toate că nu are nimic de a face cu aceasta, ar putea satisface o 
necesitate fundamentală apărută. Astfel se exploatează o anumită formă 
de ambiţie cu un slogan de tipul „bărbaţii fumează pipă”, ca şi cum fuma- 
tul ar putea face pe cineva mai bărbătos, sau sunt lăudate stilouri şi gen- 
tuțe pentru manageri, ca şi cum cel care le poartă şi-ar putea îmbunătăți 
poziţia socială. Dar se mai reuşeşte câte ceva abordând domeniul delicat al 
sănătății, nu mai puţin cel al dorinţei de ocrotire şi siguranţă. 

Atunci când o firmă de asigurare se prezintă pe sine ca fiind mâna care ajută, 

ca sprijin şi mângâietor stabil, precum şi ca solidaritate activă, apelează, în cele 

din urmă, într-o formă secularizată, la nevoia religioasă a omului de sens şi de 
speranţă, nefiind în stare să ofere ceva pentru această dimensiune“. 


Este interesant de subliniat faptul că, deşi mijloacele publicitare uti- 
lizate în multe clipuri erotice, de genul sex-appeal sau snob-appeal, sunt 
destul de evidente, ele par să nu fi pierdut din succes. Printr-o sugestie 
iscusită, sunt abordate şi activate necesităţile omului, fără ca la urmă să se 
poată oferi ceva mai mult decât un fel de satisfacere aparentă, fapt care nu 
înseamnă altceva decât ipocrizie. Cel care prețuieşte cu adevărat cinstea 
va aborda tocmai terenul publicităţii şi al propagandei cu discernământ 
şi spirit critic, pentru ca, dintr-o publicitate orientată, pur şi simplu, spre 


38 Cf. H. WEBER, Spezielle Moraltheologie, 59. 
39 Fr. FURGER, Ethik der Lebensbereichen — Entscheidungshilfen, 155-156. 

creşterea consumului, să nu se ridice în domeniul vieții publice un climat 
de falsitate. Nu trebuie desconsiderat următorul fapt: aşa cum o putere 
totalitară este în stare să distrugă un climat de sinceritate, folosindu-se de 
propagandă şi de teroarea opiniei, acelaşi lucru se poate întâmpla printr-o 
publicitate care nu mai ține cont de adevăr şi de exigenţele sale. 


2.2. Secretul profesional şi fidelitatea faţă de adevăr 


În cadrul secretului profesional este vorba despre o dilemă etică auten- 
tică: pe de o parte, în anumite condiţii, este interesul celui care întreabă, 
pe de altă parte, este sfera intimă a celui în cauză, protejată de secretul 
profesional. Este situaţia diferitelor domenii de responsabilitate profesio- 
nală: a avocatului, a medicului sau a păstorului de suflete. Întrucât dețină- 
torul secretului a primit cunoştinţele sale în mod expres numai cu condiția 
că acesta îl priveşte doar pe el, interesul justificat al unei terțe persoane 
nu poate suspenda obligaţia față de secret. Tocmai din acest motiv, dreptul 
public al celor mai multe state protejează secretul profesional din cadrul 
diferitelor servicii, care presupun un grad ridicat de încredere, şi chiar pun 
sub pedeapsă divulgarea lui“. 

La nivel pur teoretic, această situaţie de început este cât se poate de 
clară: secretul trebuie ocrotit. Cu toate acestea, în practică, mai ales când 
nu este vorba despre o curiozitate lipsită de tact a celui care întreabă, pro- 
blema devine dificilă. Un soţ este neliniştit în privința stării de sănătate a 
partenerului său. Părinţii se interesează de comportamentul copiilor lor. 
Vor să ştie mai mult, nu din curiozitate şi nu numai pentru liniştire, ci, mai 
degrabă, pentru a-i putea ajuta mai bine. În timp ce unii care întreabă în 
mod incorect mai pot fi încă respinşi pe drept, şi astfel de indivizi trebuie 
respinşi, o astfel de admonestare nu merge în situaţiile de mai sus. Cel mai 
uşor ar fi, fără îndoială, răspunsul unui simplu „nu ştiu” cu sensul restric- 
tiv „nu pot şti pentru tine”. 


Aceasta, pentru că, acolo unde este vorba înainte de toate, despre persoane 
oficiale, un astfel de răspuns ar putea împiedica de la bun început un comen- 
tariu ulterior şi, eventual, unul trădător, şi în felul acesta este valabilă, de cele 
mai multe ori, acceptarea că „nu ştiu” spus de un deţinător al secretului este 
înțeles în acest sens restrictiv. În felul acesta, nici sinceritatea nu este lezată, 
chiar dacă trebuie acceptat faptul că obişnuita expresie engleză pentru astfel 
de situaţii, no comment, ca un refuz politicos, dar clar, al declarației, este mai 
precisă şi, prin aceasta, şi mai cinstită“. 


10 Cf. H. WEBER, Spezielle Moraltheologie, 51 ş.u. 
4 Fr. FURGER, Ethik der Lebensbereichen — Entscheidungshilfen, 157. 

Lucrurile devin însă mai complicate în fața întrebării privind situația 
unui om foarte bolnav: cât de departe se poate merge cu adevărul deplin 
privind starea reală a sănătăţii sale? Întrucât se ştie din experiența în- 
delungată că o speranță de însănătoşire, mai puţin justificată din punct 
de vedere medical, mai poate ameliora starea unui bolnav şi că uneori 
duce, cel puţin, la succese parțiale în ciuda oricăror aşteptări, se întârzie 
pe bună dreptate cu informarea bolnavului privind diagnosticul corect al 
stării sale. Dar şi invers, tocmai ținând cont de lucrul acesta, bolnavul, ce 
a devenit între timp destul de dependent de alții din cauza suferinței, este 
tratat în personalitatea sa din ce în ce mai mult ca o ființă imatură. Modul 
de a-l trata seamănă cu situaţia unui copil care n-a ajuns încă la vârsta 
priceperii, se pune la îndoială capacitatea sa de a primi adevărul, iar prin 
aceasta, se pune, într-un fel, la îndoială şi personalitatea sat. Unde se află 
aici dreapta cale de mijloc, căutată, pe de o parte, între informarea inexactă, 
inoportună şi brutală şi, pe de altă parte, în tăcerea incorectă - ei bine, 
lucrul acesta nu este întotdeauna uşor de realizat pe deplin. 


Aceasta, pentru că tăcerea continuă în privința adevăratei stări, despre care 
până la urmă tot se ştie cu claritate aproximativă, îngreunează într-un caz 
raportul de încredere dintre cel bolnav, rude şi persoanele care-l îngrijesc şi 
mai poate îngreuna inutil agonia unui om, în timp ce informarea strict precisă 
privind diagnosticul ar putea într-un alt caz să ducă la o prăbuşire a persoanei 
pacientului cu un acut pericol de sinucidere. Însă din cauză că nu se poate şti 
dinainte exact care dintre cele două alternative se va adeveri, nu pot fi prescrise 
reguli generale pentru o procedură prudentă“. 


În schimb, trebuie mai degrabă căutată o rezolvare viabilă, care să por- 
nească de la cunoştinţele de bază. Asta înseamnă că trebuie avut în vedere 
mereu faptul că „adevărul este ceva mai mult decât simpla corectitudine”, 
că, mai mult decât atât, adevărul realizează o punte de comunicare între 
doi oameni, şi asta, într-o situaţie foarte concretă, în care unul dintre ei 
este afectat în personalitatea lui profundă. Va mai trebui ţinut cont şi de 
faptul că, pe de o parte, şi cel mai bun diagnostic al unei boli şi, mai ales, 
prognoza privind evoluţia ulterioară nu pot atinge niciodată siguranţa ab- 
solută. 

În acest context, se pune mereu întrebarea prealabilă legată de sigu- 
ranța verdictului privind starea sănătăţii şi posibilitatea de înțelegere a 
celor afectați. Abia plecând de aici, va fi posibilă aprecierea modului în care 
trebuie formulată o declarație, pentru ca aceasta să nu mintă, ci, cel puţin 
în general, fără a se intra în multe detalii, să spună atât adevăr cât poate fi 


12 Cf. H. WEBER, Spezielle Moraltheologie, 55-57. 
4 Fr. FURGER, Ethik der Lebensbereichen — Entscheidungshilfen, 151-158. 

receptat şi prelucrat în mod corect de omul bolnav. Orientarea şi motivația 
pentru un astfel de comportament trebuie să fie în mod natural respectul 
şi consideraţia față de persoana umană aflată în suferință. Doar pornind 
de la o „pro-existență” umană marcată de dragostea creştină, poate fi gă- 
sită apoi forma potrivită a sincerităţii — „a fidelității față de adevăr” —, în 
timp ce comoditatea sau, pur şi simplu, motivul unei funcționări liniştite a 
clinicii nu pot fi privite în nici un caz ca nişte criterii definitive, ci constituie, 
mai degrabă, forme de evaziune morală. 


Apoi, în aceste condiţii, se pune problema ca toţi cei implicaţi, medici şi personal 
îngrijitor, rude, precum şi pacientul, să încerce să accepte în mod existențial 
adevărul fundamental despre ființa umană, atât de cunoscut, de altfel, la nivel 
teoretic, că omul trebuie să moară, şi nu cum se întâmplă astăzi atât de des, 
când în astfel de situaţii adevărul este refuzat. În acest orizont, care nu trebuie 
să fie cunoscut neapărat în mod declarat, ci cel puţin în mod ascuns, va fi posi- 
bil ulterior de a-l familiariza pe cel bolnav cu situaţia sa încet şi pas cu pas“. 


Din acest motiv, obligația față de adevăr amintită aici nu înseamnă, pur 
şi simplu, informarea lipsită de control responsabil privind ceea ce este 
corect din punct de vedere ştiinţific, ci, în parte chiar, o zidire anevoioasă 
şi de durată a unor orizonturi de înțelegere, atât de necesare promovării 
adevăratului bine al persoanei umane şi al întregii comunități umane. 


4 Fr. FURGER, Ethik der Lebensbereichen — Entscheidungshilfen, 158-159. 


